**Прилог 3**

**СТРУКТУРА ЗАВРШНОГ РАДА**

Завршни рад треба да садржи следеће делове:

* корице;
* насловну страну;
* сажетак и кључне речи на српском језику;
* садржај;
* попис коришћених скраћеница са значењем (ако их има);
* увод;
* поглавља;
* закључак;
* литературу;
* прилоге (ако их има).
1. **Корице** су стандардизоване (меки или тврди повез). Носе: испис Универзитета у Београду, испис Факултета спорта и физичког васпитања, ниво студија/назив студијског програма, назнаку да је у питању завршни рад, наслов, име студента, име ментора, место и годину завршавања.
2. **Насловна страна** је истоветна корицама уз додатак имена чланова Комисије за одбрану завршног рада.
3. **Сажетак** је језгровит приказ завршног рада на највише једној страни. Он садржи све битне информације о раду: циљ и предмет рада, резултате и закључке. Пише се на српском језику. На крају сваког сажетка се наводе **кључне речи,** које **НИСУ** садржане у наслову рада.(до 5).
4. **Садржај** је попис поглавља и подпоглавља са редним бројем страна на којима она започињу. Садржај у тексту мора да се у потпуности подудара са садржајем на почетку рада. Најбоље је користити аутоматско генерисање садржаја које пружа *Microsoft Word* (*Table of Contents*). Прилози и литература се не нумеришу као наслови, али се уносе у садржај.
5. **Попис коришћених скраћеница** обухвата све скраћенице које се користе у раду са пуним називима.
6. **Увод** на јасан и концизан начин описује тему рада, истраживачке циљеве и проблеме, односно истраживачка питања.
7. **У поглављима** се износе теоријска сазнања о теми рада, затим у зависности од циља рада предлози тренинга, метода рада или резултати истраживања.
8. **Закључак** обухвата најважнија решења постављеног проблема истраживања, односно одговоре на постављена питања.
9. **Литература** обухвата све изворе који су коришћени у раду. Не наводе се радови или документи који се у раду не цитирају, нити они на које се у раду не упућује. За навођење литературе користи се АПА стандард.
10. **Прилози** су анкетни упитници, обрасци и слично, коришћени при изради завршног рада. Прилажу се на крају рада (у потпуности или у деловима). Означавају се редним бројевима и насловом (пр. Прилог 1: Анкета за...).